صلاح_الدین_ایوبی
جیون
اسدالدین شیرکوہ اوہدا چاچا تے نورالدین زنگی دا اک فوجی آگو سی جیدی اکھ تھلے صلاح الدین دے فوجی جیون دا مڈ رکھیا گیا تے پہلی لڑائی جیدے وچ اوہنے حصہ لیا اوہ 1163 وچ مصر تے چڑھائی سی۔ مصر دے اک وزیر نے جینوں دیس نکالا مل چکیا اوہنیں نورالدین کولوں مدد منگی۔ مصر تے مل مارن والی فوج دا فوجی آگو شیرکوہ سی ۔ اوھدی فوج بلیس مصر وچ صلیبی فوجاں تے فاطمی فوجاں دے گھیرے وچ آگئی۔ ایس فوج نے صلیبی تے فاطمی فوج نوں ہرادتا۔ یروشلم دے سائی بادشاہ تے فاطمی خلیفہ نے اک جٹ بنایا ہویا سی۔ اسکندریہ والیاں نے شیرکوہ تے صلاح الدین نوں جی آیاں نوں آکھیا۔ 1169 وچ شیرکوہ دے مرن تے صلاح الدین نوں اوہدے فوجی گناں تے لڑائیاں وج جت باجوں مصر دا وزیر تے فوجی آگو بنادتا گیا۔ فاطمی خلیفہ نے صلحالدین نوں مروان ل‏ئی اپنے محل دے افسر نجی نوں ورتیا پر صلاح الدین دے جسوسی آگو علی بن سفیان نے ایس سازش نوں پھڑ لیا تے نجی نون مار دتا۔ اگلے دن فاطمی خلیفہ دی فوج نے صلاح الدین تے ہلہ بول دتا پر صلاح الدین نے ایس فوج نوں ہرادتا۔ 1169 دے انت ول صلیبی فوجاں نے مصر تے صلاح الدین دے ہلہ بولدتا پر اوہنے صلیبیاں نوں دمیاط کول ہرایا۔ صلاح الدین نے مصر تے اپنی پکڑ نوں تکڑا کردا گیا تاں جے اوہدے تے ہون والے ویریاں دے ہلے مکن۔ فلسطین تے یروشلم نوں صلیبیاں توں واپس لیں لئی اوہنے اک اچیچی سوچ نال اوہناں دے باہر دے قلعیاں تے پینڈیاں تھانواں تے ہلے بولن تے مل مارن دا مڈ رکھیا۔ 1170 وچ اوہنے داروم تے غزہ تے جڑھائی کیتی۔ ایسے ورے اوہنے عقبہ کول ایلات دے صلیبی قلعے تے مل ماریا۔ 13 ستمبر 1171 نوں فاطمی خلیفہ مرجاندا اے تے 5 دن مگروں مصر نوں عباسی خلافت نال دوبارہ رلا دتا جاندا اے تے عباسی خلیفہ مستضی دے ناں دا خطبہ پڑھیا جاندا اے۔ ہن صلحالدین نوں مصر ولوں چنتا مک جاندی اے تے اوہدی پوری توجہ صلیبیاں ول ہوجاندی اے۔ستمبر 1171 وچ اوہنے کرک تے مونٹریال تے چڑھائی کیتی۔ 1171 تے 1173 وچ سوڈان ولوں انے والے اک ہلے نوں روکیا۔ 9 اگست 1173 وچ اوہدا پیو ایوب مرجاندا اے۔ 1174 وچ صلاح الدین اپنے بھرا توران شاہ دے ہتھوں یمن تے مل ماردا اے۔ 1174 وچ نورالدین زنگی مرجاندا اے۔ اوہدا پتر نکا تے اینے جوگا نئیں ہوندا جے سلطنت سنبھال سکے صلاح الدین نوں مصر توں بلایا جاندا اے اوہ نومبر وچ دمشق اپڑدا اے تے اوہنوں نورالدین دی تھاں سلطان من لیا جاندا اے۔ سلطان حماہ تے وی مل ماردا۔ صلاح الدین دا اک ویری رشیدالدین سنان جیہڑا حسن بن صباح دی حشیشیں قاتلاں دی ٹولی دا شام وج آگو سی اوہنے اپنے 13 نشئی قاتلاں نال صلاح الدین نوں مروان دی کوشش کیتی۔ صلاح الدین بچ جاندا اے۔ ایدے نال اوہدے شہر حماہ تے اک صلیبی فوج ہلہ بولدی اے پر ایہ اوہنوں یرکا دیندا اے۔ 13 اپریل 1175 نوں اوہدا ٹاکرا سیف الدین زنگی تے گمشتگین دیاں فوجاں نال ہوندا اے ایس لڑائی توں بچن دی صلاحالدین نے بڑی کوشش کیتی پر ویری اوہنوں شام توں کڈنا چاندے سن۔ لڑائی وچ صلاح الدین نوں جت ہوئی۔ ایس لڑائی مگروں اوہ مصر تے شام دا سلطان اکھوایا۔ سلطان دا یروشلم تے فلسطین نوں واپس مسلماناں دے ہتھ وچ لین دے سفنے اپنے مسلمان وڈیاں روکاں سن۔ 1176 وچ سیف الدین زنگی نے اک واری فیر اک فوجک کٹھی کتی حلب توں 25 کلومیٹر اپر لڑائی وج سلطان ایس فوج نوں ہرا دتا۔ بندی بناۓ گیاں نون سغاتاں دے کے جھڈ دتا گیا۔ ایس مگروں اوہنے حلب دا گھیرا کرلیا۔ حلب والیاں دے اوہنوں سلطان منن تے اوہ واپس ہویا تے اگست 1176 وچ حشیشیں دیاں ٹھکانیاں ول ریا پر ایہ اچیاں تے پہاڑی تھانواں تے ہون باجوں اوہدے ہتھ ناں لگ سکے۔ دوناں وشکار صلح ہوگئی تے حشیشں نے صلیبیاں نال سنگت ناں رکھن دا وعدھ کیتا۔ دمشق واپس مڑ کے اوہنے توران شاہ نوں شام دا گورنر بنا کے آپ قاہرہ مصر آگیا۔ مصر دے پربندھ نوں ٹھیک کیتا قاہرہ دے بچاؤ لئی اوہنے قاہرہ قلعہ بنایا۔ 1177 وچ جدون صلیبیاں نے امن دا وعدہ توڑدیاں ہویاں شام تے ہلہ بولیا تے اوہنے مصر ولون اوہناں دے تھانواں تے ہلہ بولیا۔ اگلے ورے اوہنے حماہ کول اک صلیبی فوج نوں نسایا۔ اپریل 1179 وچ صلیبی بادشاہ بالڈون نے شام تے گولان ول ہلہ بولیا پر اوہنوں ڈاہڈی مار پئی۔ اگست 1179 وچ دریاۓ اردن دےکنڈے تے فیر اوہنے اک صلیبی فوج نوں ماریا تے اوہناں دا قلعہ تباہ کیتا۔ 1180 وچ سلطان دا یروشلم دے بادشاہ نال امن دا وعدھ ہویا۔ مئی 1182 وچ اوہ قاہرہ توں چلیا جون وچ دمشق اپڑیا تے بیروت تے مل مارن دی کیتی پر گل ناں بنی دوجے پاسے عراق ول نے اوہنوں اپنے ول کھچیا اوہدیاں فوجاں نیں اتلے عراق دے کئی تھانواں تے مل مارلیا۔ واپس آکے اوہنے حلب تے امن نال مل مارلیا۔